காளிப்ரஸாத்

ஆர். காளிப்ரஸாத் ஒரு தமிழ் எழுத்தாளர் ஆவார். இவர் குறிப்பிடத்தக்க சிறுகதைகள், மொழியாக்கங்கள், மற்றும் இலக்கிய விமர்சனங்களை எழுதியுள்ளார்.

வாழ்க்கைக் குறிப்பு 
காளிப்ரஸாத் 1979ம் ஆண்டு இன்றைய திருவாரூர் மாவட்டத்திலுள்ள வேளுக்குடியில் பிறந்தார். இளம்வயதில் மன்னார்குடியில் வசித்துவந்தார். பின்னர் சென்னைக்கு குடிபெயர்ந்தார். இவருக்கு மணமாகி இரு குழந்தைகள் உள்ளன. தற்போது சென்னையில் தகவல் தொழில்நுட்ப துறையில் வேலை பார்த்து வருகிறார்.

இலக்கியச் செயல்பாடு

புனைவெழுத்து
சொல்வனம் போன்ற இலக்கிய இதழ்களில் சிறுகதைகளை எழுதி வந்துள்ளார். இவரது பத்து சிறுகதைகளின் தொகுப்பு 'ஆள்தலும் அளத்தலும்' என்ற பெயரில் 2021-ல் யாவரும் & பதாகை பதிப்பகங்கள் சேர்ந்து வெளியிட்டன.

மொழியாக்கங்கள்
இந்திய ஆங்கில எழுத்தாளரான விலாஸ் சாரங் எழுதி ஆங்கிலத்தில் வெளியான The Dhamma Man புதினத்தை 2020-இல் 'தம்மம் தந்தவன்' என்ற பெயரில் தமிழ் மொழியாக்கம் செய்தார். நற்றிணை பதிப்பகம் வெளியிட்ட இந்நூல் புத்தரின் வாழ்க்கை வரலாற்றை கதைகளும் தத்துவமும் அரசியலும் கலந்து ஒரு நவீன நாவலாக விவரிக்கிறது. இது பரவலான வாசக கவனத்தைப் பெற்றது.

இலக்கிய விமர்சனம்
காளிப்ரசாத் இலக்கிய விமர்சன கட்டுரைகள் எழுதுபவராகவே தன் இலக்கியப் பயணத்தை தொடங்கினார். இவரது இலக்கிய விமர்சன கட்டுரைகள் வல்லினம், சிங்கப்பூரிலிருந்து வெளிவரும் அரூ மற்றும் பல இணைய இதழ்களில் வெளிவந்துள்ளன.

மேற்கோள்கள்

வெளி இணைப்புகள் 
எழுத்தாளர் காளிப்ரஸாத் இணையதளம்

தமிழ் எழுத்தாளர்கள்